‘ኢትዮጵያ የመገናኛ ብዙኃን ነጻነትን የምታራምደው የሕዝቦቿን ብዝሃነትና የመረጃ ነጻነት ለማረጋገጥ ባላት ጽኑ አቋም ነው”- ሚኒስትር ሬድዋን
– ኢትዮጵያ የመገናኛ ብዙኃን ነጻነትን የምታራምደው በሕገ-መንግሥቷ የሕዝቦቿን ብዝሃነትና የመረጃ ነጻነት ለማረጋገጥ ባላት ጽኑ አቋም መሆኑን የመንግሥት ኮሙኒኬሽን ጉዳዮች ጽህፈት ቤት ኃላፊ ሚኒስትር ገለጹ። የአፍሪካ መገናኛ ብዙኃን አመራር ስድስተኛ ጉባዔ በአዲስ አበባ መካሄዱ ለአገሪቱ ታላቅ ድል መሆኑንም አስረድተዋል። ሚኒስትሩ አቶ ሬድዋን ሁሴን ትናንት ለኢትዮጵያ ዜና አገልግሎት በሰጡት መግለጫ እንዳመለከቱት ኢትዮጵያ በሕገ-መንግሥቷና ሕገ-መንግሥቱን ተከትሎ ባወጣቻቸው ሕጎቿ ሕዝቦቿ በነጻነት ሐሳባቸውን የመግለጽ መብቶቻቸውን አክብራለች። ብዝሃነት በብሄሮች፣ብሄረሰቦችና ሕዝቦች መብቶች፣በባህልና በቋንቋ ብቻ ሳይሆን፤በአተያይም ጭምር እንደሚገለጽ አስረድተው፤ የሕዝቦች አስተያየቶች በፖለቲካ ድርጅቶች ወይም በመገናኛ ብዙኃን በሚቀርቡ መንገዶች እንደሚንጸባረቁም ገልጸዋል።የአስተሳሰብና የአመለካከት አድማስን ለማስፋት በመንግሥትና በግል ዘርፍ ለሚሰማሩ የመገናኛ ብዙኃን ባለሙያዎች ምቹ ሁኔታዎች ለመፍጠር የሚደረገው እንቅስቃሴ ተጠናክሮ እንደሚቀጥልም ሚኒስትሩ አብራርተዋል።”የኢትዮጵያ የመገናኛ ብዙኃን ዕድገት ያለፉት 20 ዓመታት ጉዞ ውጤት ነው።መገናኛ ብዙኃን ከስህተቶቻቸው እየታረሙ በትክክለኛው መንገድ ለመጓዝ ጥረት ማድረግም ይጠበቅባቸዋል”ብለዋል። በተለይ የግሉ ዘርፍ አገር የመገንባት ኃላፊነት የሁሉም ድርሻ መሆኑን በመገንዘብ ገንቢና ኃላፊነቱን በሚወጣበት መንገድ መሥራት እንደሚጠበቅበት አስገንዝበዋል።የአፍሪካ መገናኛ ብዙኃን አመራር ስድስተኛ ጉባዔ በአዲስ አበባ መካሄዱ አንዳንዶች ለኢትዮጵያ ዕውቅና መስጠት ነው ብለው ሲያወግዙት መክረማቸውን ያወሱት አቶ ሬድዋን፣ ሌሎች ደግሞ መንግሥት ፈቃደኛ አይሆንም የሚል ስጋት እንደነበራቸው አመልክተዋል። መንግሥት ሐሳብ የመግለጽ መብትን ለመደገፍ የአቅም ግንባታን ጨምሮ ድጋፍ ለመስጠት ተገቢውን ሁሉ እንደሚያደርግም አረጋግጠዋል። ”መንግሥት ሁለቱንም አመለካከቶች በሚያከሽፍ መንገድ ስጋቶችን ለማስወገድ ባለፉት ወራት በተደረገው እንቅስቃሴ ጉባዔውን በተሳካ ሁኔታ ለማካሄድ ተችሏል” ሲሉም ተናግረዋል። በአገሪቱ የሐሳብ ነጻነት መብታቸው ተክብሮ ዜጎች የመሰላቸውን አመለካከትና አስተሳሰብ በመያዝ የልማትና የዴሞክራሲ እንቅስቃሴን ለማራመድ እንደሚያስችላቸውም አስታውቀዋል። ጉባዔውን አስመልክቶ በአንዳንድ ወገኖች የሚንጸባረቀው አመለካከት መንግሥትን በማስገደድ የራስን አመለካከት ለመጫን የሚደረግ አንዱ ዘመቻ መሆኑን ሚኒስትሩ አመልክተው፣ሌላው የአገሪቱን ትክክለኛ ገጽታ ለማስረዳት ባለመቻልና ትክክለኛውን ገጽታዋን ለማሳወቅ የሚደረገው እንቅስቃሴ ውሱንነትን መከላከል ባለ ልዩነት እንደሚታይ ተናግረዋል።የአፍሪካ መገናኛ ብዙኃን ኢኒሼቴቭ ዋና ሥራ አስፈጻሚ ሚስተር አማዱማህታር ባ በበኩላቸው ጉባዔው በኢትዮጵያ እንዲካሄድ የተወሰነው አገሪቱ የአፍሪካ አንድነት ድርጅት የትውልድ ቦታና ለአፍሪካ ኅብረት ባላት ጽኑ አቋም መሆኑን አስረድተዋል። ባዔው በአዲስ አበባ ለማካሄድ የድርጅቱ 50ኛ ዓመት ክብረ በዓል ዋነኛው ምክንያት እንደሆነውም አስታውቀዋል። ጉባዔው የአህጉሪቱን መገናኛ ብዙኃን አጀንዳ በመቅረጽ አገልግሎት እንዲሰጡ ለአቅም ግንባታ ሥራዎች ትኩረት በመስጠት እንደሚሰራም አመልክተዋል። የአፍሪካ መገናኛ ብዙኃን ስድስተኛው የአመራር ጉባዔ እስከ ነገ ድረስ እንደሚካሄድም የኢትዮጵያ ዜና አገልግሎት ዘግቧል።